
RĪGAS DOME

Rātslaukums 1, Rīga, LV-1539, tālrunis 67012222, e-pasts: riga@riga.lv

LĒMUMS
Rīgā

27.04.2022.

 Nr. 1498



 (prot. Nr. 57, 45. §)

Par atteikumu uzsākt administratīvo procesu no jauna
Adresāts: SIA “Admirāļu klubs” (reģistrācijas Nr. 40003249010, juridiskā adrese: Plieņciema iela 12, Mārupe, Mārupes novads, LV-2167, elektroniskā pasta adrese: admiraluklubs@admiraluklubs.lv).

Rīgas valstspilsētas pašvaldībā (turpmāk – Pašvaldība) 08.04.2022. saņemts SIA “Admirāļu klubs” (turpmāk arī – Iesniedzēja) iesniegums Nr. AK68e (turpmāk –Iesniegums) par administratīvā procesa uzsākšanu no jauna (iesniegums reģistrēts ar Nr. RD-22-3304-sd). 

Rīgas dome 24.02.2021. pieņēma lēmumu Nr. 387 “Par atļaujas atvērt spēļu zāli un organizēt attiecīgās azartspēles Miera ielā 111, Rīgā, atcelšanu” (turpmāk – Lēmums). Iesniedzēja, pamatojoties uz Administratīvā procesa likuma 87. panta pirmās daļas 2. un 4. punktu un 87. panta trešās daļas 2. punktu, lūdz Pašvaldību uzsākt administratīvo procesu no jauna un grozīt Lēmumu, ņemot vērā vides aizsardzības un reģionālās attīstības ministra 22.03.2022. rīkojuma Nr. 1-2/2224 “Par Rīgas domes 2021. gada 15. decembra saistošo noteikumu Nr. 103 “Rīgas teritorijas izmantošanas un apbūves saistošie noteikumi” darbības apturēšanu” un Ministru kabineta 09.10.2021. rīkojuma Nr. 720 “Par ārkārtējās situācijas izsludināšanu” piemērošanas ietekmi uz Lēmuma saturu un tajā piemēroto Azartspēļu un izložu likuma 42. panta sesto un septīto daļu.

Izskatot Iesniegumā minēto lūgumu un norādīto pamatojumu administratīvā procesa uzsākšanai no jauna, sākotnēji ir jālemj par to, vai Iesniegums ir pieņemams izskatīšanai pēc būtības. Iestādei ir jālemj tikai par to, vai pastāv komentējamā panta pirmajā daļā norādītie apstākļi,lai uzsāktu procesu no jauna un vai tam nav procesuālu šķēršļu. Ja nav iestājušies minētie apstākļi vai ir šķēršļi procesa uzsākšanai no jauna, iestāde atsaka iesniegumu pieņemt, neskatot to pēc būtības. Šāds atteikums ir procesuāls lēmums, kas ir apstrīdams un pārsūdzams sūdzības kārtībā (Aperāne K., 87. panta komentārs. Administratīvā procesa likuma komentāri. A un B daļa. Sagatavojis autoru kolektīvs Dr. iur. J.Briedes zinātniskajā redakcijā. Rīga: Tiesu namu aģentūra, 2013, 873. lpp.).

Vērtējot Iesniedzējas Iesnieguma pieļaujamību, Rīgas dome konstatē šādus apstākļus.

Administratīvajā rajona tiesā sakarā ar Iesniedzējas pieteikumu par Lēmuma atcelšanu ir ierosināta lieta Nr. A420151021. Ar Administratīvās rajona tiesas 28.01.2022. spriedumu Iesniedzējas pieteikums ir noraidīts. 17.02.2022. Iesniedzēja ir iesniegusi apelācijas sūdzību Administratīvajā apgabaltiesā. Tādējādi administratīvais process sakarā ar Lēmumu nav noslēdzies. 

Administratīvā procesa likuma 87. panta pirmās daļas ievaddaļā noteikts, ka tajā pašā lietā administratīvo procesu var uzsākt no jauna uz adresāta iesnieguma pamata, ja administratīvais akts (šajā gadījumā – Lēmums) ir kļuvis neapstrīdams.

Ņemot vērā, ka tiesvedība, kas ierosināta sakarā ar Iesniedzējas pieteikumu par Lēmuma atcelšanu, nav pabeigta un nav stājies spēkā tiesas nolēmums, ir secināms, ka iesniegums nav pieļaujams. Tādējādi, Rīgas domei nav pamata Iesniegumu izskatīt, un ir pamats atteikt uzsākt administratīvo procesu no jauna.

Ņemot vērā iepriekšminēto, pamatojoties uz Administratīvā procesa likuma 87. panta pirmās daļas ievaddaļu, Rīgas dome, balsojot “par” – 37 balsis, “pret” – 0 balsis, 
“atturas” – 0 balsis, nolemj:

Atteikt uzsākt administratīvo procesu no jauna. 

Lēmums stājas spēkā ar tā paziņošanas brīdi. Atbilstoši Paziņošanas likuma 9. panta otrajai daļai dokuments, kas sūtīts pa elektronisko pastu, uzskatāms par paziņotu otrajā darba dienā pēc tā nosūtīšanas.

Saskaņā ar Administratīvā procesa likuma 87. panta piekto daļu šo lēmumu var pārsūdzēt mēneša laikā no lēmuma spēkā stāšanās dienas, sūdzību iesniedzot Administratīvās rajona tiesas attiecīgajā tiesu namā pēc pieteicēja adreses. 

Rīgas domes priekšsēdētājs

  



                                 M. Staķis

Gorbačova 67026096

